Saranskas
Saranskas (erz. Саран ош) – miestas Rusijoje, kairiajame Insaro upės (Volgos baseinas) krante; Mordovijos sostinė. Svarbus susisiekimo mazgas, yra oro uostas. Išvystyta mašinų, metalo apdirbimo, chemijos, medžio apdirbimo, maisto, elektroenergetikos pramonė, juodoji metalurgija, gaminami televizoriai. Mieste yra mokslinių tyrimų institutai (kalbos, literatūros, istorijos, ekonomikos), du universitetai (Mordovijos valstybinis ir pedagogikos). Dramos ir lėlių teatrai, filharmonija, paveikslų galerija, skulptūros ir kraštotyros muziejai. Šv. Jono cerkvė (pastatyta 1693 m.).